khistorydata/jeongjo-sjw-relations huggingface dataset:
정조 21년
慶尙監司李亨元疏曰伏以臣鹵劣之姿不及下中而剪拂之恩偏踰涯分內外揚歷罔非倖冒而至於方面重寄尤是已試蔑效之地四載湖臬一味瘝職畢竟遭罹寢夢餘悸前歲西藩之恩解曲全微諒邇來籌司之猥叨自愧濫吹惟以筋力奔走少思塵刹之酬而居常惶恧如隕淵谷千萬不自意嶺南觀察之命又及臣身臣誠惝怳驚懼不知所以自措也噫臣才之千不堪萬不似於是任者不特臣所自知卽同朝之未嘗期詡也淵鑑之已悉照燭也而廷剡屢上未免苟充之歸恩點誤加有忽量授之方除書之下人將謂何若夫數千里疆域之廣七十州管轄之重固非他道之比而民力罄矣不可以稍豐而弛撫摩之政也士風渝矣不可以菲才而任導率之責也固宜以剛明通鍊望實俱優者擧以畀之責之以彈壓淬礪之效則林立諸彦何患無人而今直以儱侗憒劣之一賤品拔之衆望之外全欠難愼之義其爲來四方之惑貽一道之羞者當如何哉苟使臣只知夷險惟命竭蹶爲恭恬若固有晏然承當竟至瘡疣莫掩而僨誤立至則臣之一身顚㳍固不足恤而其將累聖知辜恩寄而止耳此臣所以聞命踧踖決不敢爲唐突冒應之計也目下悲疚之情理年來沈痼之疾病尤屬至切之私懇而亦未敢章皇煩瀆終若飾讓者然殿下於臣天地也父母也今臣衷懇非啻疾痛之呼而所恃覆幬之仁止慈之念竊庶幾有願必從玆敢披瀝號籲冒控宸嚴伏乞聖明曲垂諒察亟遞臣新除職名以重藩寄以安私分千萬幸甚臣無任云云答曰省疏具悉卿其勿辭斯速肅命
정조 21년
校理李福潤疏曰伏以臣以至愚極陋荷天地生成之澤曾蔑絲毫之報乃反自投機穽蹙伏田隴不意天恩浩蕩無物不幬乃自昨冬名脫白簡便作無故臣父子相對北望感祝自分謝跡朝行杜門訟愆今此玉署除命又下於千萬夢想之外恩誥遙頒鄕隣動色臣驚惶罔措懍惕愈切實不知置躬之所也臣之遭罹顚末聖明旣已俯燭朝廷亦頗聞知臣固當默然緘口一付物議而名義至重不容恬恝玆不獲已略暴事狀言實近贅辭何敢絮噫事關聲討人孰不嚴而何況彼柳師文者父子傳襲凶悖如彼而王章未伸公議僅存則設令聲氣相近顧念不淺尙不敢爲之依違況臣本與渠跡是楚越之間義重鷹鸇之逐顧何心曲爲渠地自歸緩討之科哉伊日臺啓旣傳批旨未下僚臺已遞臣之繼陳雖曰有違格例旣傳其啓則不可謂停也及臣退出之後喉院乃使府隷速呼停啓之望府隷下賤尙能據例而守法則終使院隷替呼其望論其事實不過如斯筵席周旋之生疎顚錯此固臣罪而若其畢竟呼望不干於臣然而此事不出朝紙喉院莫肯爲言則臣於是宛然爲停啓之人也執法之地聲討臣憂憤臣固所當然而臺章之論臣者乃反恕之以昏謬諒之以顚錯結辭勘斷止於改正朝廷忠厚之風臣實感歎甘心自受夫豈有一毫怨尤之意哉第伏念臺章體例至嚴且重名字一登人鬼立判臣何敢徒恃寵靈着帽束帶復廁朝紳之例乎散官冗職尙宜自劃況此論思之地至近且密者乎鐵限在前進身無路重犯違傲之罪益不勝隕越之至玆敢瀝血陳章伏乞天地父母惻然矜察亟命鐫削臣職名仍治臣罪戾以謝公議以嚴王法焉臣治疏將上之際卽接鄕信則臣之老父素患風眩之症越添於換節之時食飮全却轉側須人實有朝夕難保之慮臣自聞此報五內煎迫按住不得他不暇顧徑尋鄕路亟命有司治臣擅行之罪以肅朝綱以安私分不勝幸甚臣無任云云踏啓字
정조 21년
丁巳二月十八日卯時上御誠正閣諸承旨持公事入侍時行都承旨黃昇源行左承旨李晩秀行右承旨李益運左副承旨申耆右副承旨李肇源同副承旨朴基正記事官柳遠鳴假注書李毅采記事官金景煥記注官金良倜待敎李存秀以次進伏訖上曰讀奏各房公事基正讀奏黃海監司閔台爀狀啓勿待罪有旨祗受事兔山縣監金東善到任事南學訓導劉弘玖病親呈辭昇源讀奏京畿監司李冕膺啓本朔寧郡反庫事忠淸監司林濟遠狀啓燒死人等處恤典題給事全羅監司徐鼎修狀啓渰燒死人等處恤典題給事耆讀奏守門將金之翰病親呈辭肇源讀奏全羅監司徐鼎修啓本罪人沈鑏放送事慶尙監司李泰永啓本罪人僧性沾慈仁縣到配事罪人奴者斤山機張縣到配事平安監司朴宗甲啓本罪人鄭時鐸渭原郡到配事忠淸監司林濟遠啓本罪人鄭俊相限滿令該曹稟處事京畿監司李冕膺啓本罪人鄭涑獄事更爲査啓令該曹稟處事命書判付訖上曰京畿監司入侍賤臣承命出傳與京畿監司李冕膺偕入進伏上曰右相之病何如云耶昇源曰夜來未得聞知而今伏見醫官書啓則似是十分危劇矣上曰昨日書啓中少愈云者今未可信也以今書啓觀之則似在急境難望其回春矣爲其九耋老親尤豈不憫然乎命肇源書傳敎曰右相家遣史官問疾上曰右相之孫年今幾何肇源曰十六歲云矣上敎冕膺曰春巡之行當於何日還營乎冕膺曰似於晦前入來矣上曰重臣上疏中所懇有難一向靳持矣重臣所請卽三字銜乎冕膺曰非敢望三字銜也但許令致仕是臣父至願矣上曰古有奉朝賀之例又有致仕之例然則以判府事致仕稱之乎昇源曰昔無奉朝賀時稱以致仕矣上命肇源書判敦寧李命植疏批命耆書傳敎曰嶺伯窠之屢次出代國體所在極爲未安新除授慶尙監司李亨元疏批已下使之卽爲肅拜仍令從速辭朝冕膺曰章陵幸行旣有待下敎之命矣前秋新作路中添入民田者宜不敢擧論於耕作而此與舊作路起耕自犯禁條者有異今則春分在邇姑許起耕待秋成還爲修治恐合便宜敢此仰達矣上曰依爲之舊作路之犯墾民習固甚可駭轉賣其土屢易其主今於過六十年後豈可全然白徵乎此則惟在邑倅待秋看坪時闊狹之如何亦以此意面飭可也出擧條命退諸臣以次退出
정조 21년
丁巳二月十八日辰時上御重熙堂右副承旨入侍時右副承旨李肇源假注書李毅采記事官金景煥記注官金良倜以次進伏訖上曰右相之病何如云耶肇源曰今則已矣云矣上曰問疾史官未及去耶肇源曰史官已去而似當中路回還矣此大臣公平解事甚不易得今至於此極可慘惜矣上曰他承旨入侍出榻敎賤臣承命出傳同副承旨朴基正進伏上曰禮曹單子入來乎基正曰姑未來呈矣上曰史官未及傳諭乎基正曰史官中路聞的報還爲入來云而命召則自大臣家前期出置於外納于院中故奉留院中矣上命基正書傳敎曰右相之逝單奄至嗟惜䀌傷之外爲國事寧欲無言此大臣自來負望於朝野而拜相以後觀於輿論之稱協其本末槪可知矣委任旣專成效方責而注措之彌綸廟堂有恃今焉已矣何逝之遽也雖未臨吊於其第擧哀於橋上按例隱卒之典卽當備禮禮葬該曹依例擧行成服日遣承旨致吊旣經閣職內閣致祭待祭文製下先行於成服日而遣承旨致祭則葬前擧行大臣議諡例行於葬前分付弘文館及期會議其孫待筮仕年滿依例調用大臣祿俸限三年特爲輸送事分付命退承史以次退出
정조 21년
丁巳二月十八日午時上御重熙堂右承旨入侍時行右承旨李益運記事官柳遠鳴記事官金景煥記注官金良倜以次進伏訖上曰右議政命召入來云密匣修正事分付政院可也賤臣承命出傳還入進伏命退承史以次退出
정조 21년
行都承旨黃昇源坐行左承旨李晩秀坐行右承旨李益運坐左副承旨申耆坐直右副承旨李肇源坐直同副承旨朴基正坐注書柳遠鳴差祭一員未差假注書洪奭周仕直一員未差事變假注書崔仁簡仕
정조 21년
李肇源啓曰行大司憲金載瓚呈辭執義趙錫晦掌令洪彦燮金圭夏持平金壽祖鄭宗魯在外監察茶時之意敢啓傳曰知道
정조 21년
注書柳遠鳴差祭代以洪奭周爲假注書
정조 21년
申耆以兵曹言啓曰今二月二十日文臣朔試射日次而以停朝市不得爲之之意敢啓傳曰知道
정조 21년
丁巳二月十九日辰時上御重熙堂左副承旨入侍時左副承旨申耆假注書李毅采記事官金景煥記注官金良倜以次進伏訖上曰諸承旨皆仕進乎耆曰然矣上曰右相家老人情地極爲慘切矣耆曰右相家人尙不以喪事告之而老人則有時乎索之有時乎忘之云矣上曰廟堂事豈成說乎右相卒逝外論如何耆曰莫不嗟惜矣上曰近聞俗習如或出入闕中則初喪吊慰初不爲之云此誠弊俗也此意須使朝士輩知之右相家俾爲往吊可也上曰嶺伯何間下去云耶耆曰其兄葬期涓吉後卽爲辭朝云矣命退承史以次退出
정조 21년
丁巳二月十九日辰時上御重熙堂都承旨入侍時行都承旨黃昇源記事官柳遠鳴記事官金景煥記注官金良倜以次進伏訖上曰宗廟景慕宮修改始役與否果已知來乎昇源曰俄問于禮判而姑未見回報矣上曰注書出問可也賤臣承命出問回奏曰宗廟修改姑不始役而景慕宮始役與否送探而未及還來矣上曰待回報入稟也仍命退承史以次退出
정조 21년
行都承旨黃昇源坐直行左承旨李晩秀緣故出行右承旨李益運坐左副承旨申耆坐直右副承旨李肇源坐同副承旨朴基正坐注書柳遠鳴差祭一員未差假注書洪奭周仕直一員未差事變假注書崔仁簡仕
정조 21년
藥房提調沈煥之副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
申耆啓曰備邊司郞廳來言今日賓廳日次而停朝市不得來會云矣敢啓傳曰知道
정조 21년
黃昇源啓曰行左承旨李晩秀今日不爲仕進卽爲牌招何如傳曰允
정조 21년
申耆啓曰御營大將李漢豐以本營習陣明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 21년
傳于李肇源曰右副承旨入侍
정조 21년
傳于黃昇源曰戶禮換房
정조 21년
黃昇源啓曰卒右議政尹蓍東成服日遣承旨致吊事命下矣何承旨進去乎敢稟傳曰左副承旨進去
정조 21년
藥房提調前望單子入之金文淳落點
정조 21년
傳于黃昇源曰發遣吏郞諸執事淸齋與否摘奸以來
정조 21년
兵曹口傳政事副司勇李恒默單付
정조 21년
以黃海監司閔台爀狀啓道內錄啓罪人二名依前同推期於輸款事傳于李肇源曰新除道臣之審閱獄案具意見狀聞出於求生必死之意而只就已錄啓之鐵案而看詳則餘外各邑已成獄而未錄啓之案以今推諉之習俗何時得見疏放乎其中亦必有情理之絶悖合卽錄啓以伸死者之幽菀以此以彼只從錄啓審閱有非制法之意且其狀辭太甚草略其不能盡心於刑獄可知狀啓還下送令該曹措辭嚴飭而兩湖外未錄啓之類多不擧論一體嚴飭俾有審閱之實效
정조 21년
申耆以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 21년
申耆以二所巡廳言啓曰去夜初更五點量犯夜人武藝別監丁元瑞金尙廉崔碩昌竝執捉何以爲之敢啓傳曰飭禁之下被捉之狀可駭令壯勇大將棍問査實草記以爲懲後之地可也
정조 21년
申耆以壯勇營言啓曰因巡廳犯夜人武藝別監丁元瑞金尙廉崔碩昌執捉草記批旨內飭禁之下被捉之狀可駭令壯勇大將棍問査實草記以爲懲後之地可也事命下矣武藝別監三人嚴棍査問則以爲武藝別監崔道亨身病甚重離寓於松杞橋近處故渠輩以同班之義偕往問病不覺日勢之已暮歸路犯夜被捉云故招問巡廳軍士則果如渠輩之言別無差爽前後飭禁何等申嚴則渠輩之猶不謹畏私行犯科之狀極爲痛駭一竝除案何如傳曰除案則分揀可也
정조 21년
丁巳二月二十日辰時上御誠正閣藥房入診右副承旨入侍時藥房提調沈煥之副提調黃昇源右副承旨李肇源假注書洪奭周李毅采記事官金景煥記注官金良倜待敎李存秀醫官柳光翼金孝儉金光國李周憲玄必采安昌禧丁希泰以次進伏訖煥之曰日間聖體若何上曰一樣矣煥之曰寢睡水剌之節若何上曰一樣矣煥之曰王大妃殿氣候若何上曰一樣矣煥之曰惠慶宮氣候若何上曰一樣矣煥之曰醫官使之入診宜矣上曰置之上曰右相卒逝廟堂之事可謂茫然無策矣煥之曰雖以錢穀甲兵等事之措置言之亦難得如此之人矣上曰近來蔭官之受牌於政院者亦托以出入闕門凡係初喪吊慰之節皆不爲之云一言而蔽之曰風俗之不能篤厚也此亦習俗可矯之一端前此亦屢言之而至於大臣之喪與他尤別明日內閣致祭時入直外時原任閣臣無故者皆令往參可也仍敎煥之曰卿以藥院提擧之故未能往吊乎煥之曰然矣上命書傳敎曰藥房提調沈煥之許遞前望單子入之煥之退出上曰右相家老人情境實爲慘然聞其病勢危劇今則何如云耶肇源曰方凜綴云矣上曰右相精力可謂過人矣病勢已劇猶能照管廟務至於數日前嶺伯議薦亦能爲之可見其精神之不亂也昇源曰此大臣自來有拘檢工夫平居不脫冠帶亦未嘗頹臥云矣上曰鄕約一事乃是大臣苦心勸勉者今當依其言行之而或不無生弊之慮蓋鄕飮酒則不必爲弊而至於鄕約以今習俗或恐反惹鄕戰等弊端矣昇源曰聞禮曹判書閔鍾顯言亦以爲恐有此弊故其條目中頗有所刪改處云矣命退諸臣以次退出
정조 21년
丁巳二月二十日辰時上御重熙堂右承旨入侍時行右承旨李益運假注書洪奭周記事官金景煥記注官金良倜以次進伏訖上曰左承旨牌招啓辭批旨已下自宣仁門卽爲出牌賤臣承命出傳仍命退承史以次退出
정조 21년
丁巳二月二十日巳時上御重熙堂左承旨入侍稟事閣臣同爲入侍時行左承旨李晩秀假注書洪奭周記事官金景煥記注官金良倜內閣一提學鄭民始以次進伏訖上敎民始曰重熙堂修改之後卿始見之乎民始曰然矣上曰庭階之軒敞比前大勝矣民始曰果然矣民始曰賑廳月課米有間年上下於守摠兩廳者而守禦廳出鎭之後製藥分給有非外方營門所可爲者月課米姑無歸屬之處移屬本營軍器色以爲依守廳例擧行之地何如上曰依爲之出擧條民始曰本營軍器色尙無弓矢人名色擧行自多掣礙別武士中二人移定軍器色弓人矢人以爲擧行之地何如上曰依爲之出擧條仍命退諸臣以次退出
정조 21년
行都承旨黃昇源坐行左承旨李晩秀坐行右承旨李益運坐直左副承旨申耆奉命進去右副承旨李肇源緣故出同副承旨朴基正坐直注書柳遠鳴差祭一員未差假注書洪奭周仕直一員未差事變假注書崔仁簡仕
정조 21년
黃昇源啓曰來二十五日朝參日次矣敢稟傳曰停
정조 21년
申耆啓曰臣耆以卒右議政尹蓍東致吊事進去下直之意敢啓傳曰知道
정조 21년
傳于黃昇源曰傳香承旨入侍
정조 21년
朴基正啓曰備局副提調南公轍飭敎之下不爲行公事甚未安從重推考待開門牌招察任何如傳曰允
정조 21년
傳于朴基正曰明日欲爲次對左相聞有外氣備堂中稟事堂上及有司堂上使之來待其中未及稟處公事曹司有司堂上問意見於大臣以來入侍時稟奏
정조 21년
黃昇源以奉常寺都提調提調意啓曰祭享所用春等中脯三百三十八貼八條今二月二十一日畢造而所入牛隻爲三十四首矣進上看品中脯二貼依定式封進之意敢啓傳曰知道
정조 21년
朴基正以備邊司言啓曰吏曹判書李秉鼎有司堂上差下使之察任何如傳曰允
정조 21년
丁巳二月二十一日辰時上御重熙堂傳香承旨右承旨入侍時行都承旨黃昇源行右承旨李益運假注書洪奭周記事官金景煥記注官金良倜以次進伏訖命書傳敎曰傳香承旨馳詣受香諸處奉審摘奸以來史官一員馳詣司寒開氷祭所亦爲奉審摘奸以來上曰都承旨先退速往奉審可也昇源承命出命書傳敎曰戶房承旨入侍賤臣承命出傳行左承旨李晩秀進伏上曰安岳郡守李始源聞於今日下直云使之入侍良倜承命出與安岳郡守李始源偕入進伏上曰何日下去乎始源曰明當下去矣命書傳敎曰戶判職務多劇任備局有司之任以他堂加差之後或有實病或因新除尙不行公云堂上徐龍輔有司減不其代草記差下副提調南公轍嚴飭行公仍命退諸臣以次退出
정조 21년
行都承旨黃昇源病行左承旨李晩秀病行右承旨李益運坐直左副承旨申耆病右副承旨尹致性坐直同副承旨李肇源病注書柳遠鳴病一員未差假注書洪奭周仕直一員未差事變假注書崔仁簡仕
정조 21년
李益運啓曰行大司憲金載瓚呈辭執義趙錫晦掌令洪彦燮金圭夏持平金壽祖鄭宗魯在外監察茶時之意敢啓傳曰知道
정조 21년
以備局副提調南公轍牌不進罷職傳旨傳于黃昇源曰只推更爲牌招
정조 21년
李益運啓曰備局有司堂上鄭民始李秉鼎稟事堂上趙心泰副提調南公轍依下敎來待矣傳曰入侍
정조 21년
傳于李益運曰政官牌招開政
정조 21년
以吏曹參判洪明浩牌不進推考傳旨參議蔡弘遠牌不進罷職傳旨傳于尹致性曰竝許遞前望單子入之待下批牌招察任
정조 21년
吏曹堂上前望單子入之參判李敬一參議尹行恁落點
정조 21년
有政吏批判書李秉鼎進參判李敬一未肅拜參議尹行恁未肅拜行右承旨李益運進以權爲兵曹判書金熙采爲校理邊得讓爲判敦寧黃昇源爲判尹沈煥之爲司宰提調安任權爲奉常僉正金珩吉爲莊陵參奉宋翼著爲假監役承文提調李晩秀司譯提調李晩秀以上竝單付仍任事承傳判敦寧李命植致仕事承傳知春秋黃昇源訓鍊都監提調權禁衛營提調權御營廳提調權以上竝單付
정조 21년
傳于李益運曰坐直承旨入侍
정조 21년
承旨前望單子入之尹致性落點
정조 21년
尹致性以弘文館言啓曰副應敎韓用鐸旣有只推之命卽爲牌招察任何如傳曰允
정조 21년
李益運以禮曹言啓曰宗廟永寧殿景慕宮春奉審修改吉日時令日官崔福基推擇則今二月二十七日辰時爲吉云以此日時知委擧行何如傳曰允
정조 21년
李益運以備邊司言啓曰歲初園幸時以華城城內富實事十行絲綸丁寧諄複祗奉成命從長經紀圖所以對揚卽廊廟之策而迄未措劃夙宵惶懼今有一二可行之策其一帽穴事也其一家蔘事也帽子雖云公物近年以來出給私商任其散賣者今若付之華城或貿燕市或買灣肆一從時價無高無下而都聚之以爲自華城分派八方則此雖非前日穴法而各處商賈自當騈塡家蔘雖是私貨自來富戶作爲物主全其興販者又復劃屬華城若不聚會於華市俾不得賣買則利之所在物主富戶輩必將應募而爭趨此非古所云權利今所云都賈特不過使坐賈行商移於華專其業而已以此推之若帽若蔘無甚窒礙而井閭自然有櫛比之效居民自然獲滲漉之惠目下設施似不外乎帽蔘兩政以此許劃恐合事宜其餘合行條件自備局與留守爛加商確成出節目使之永久遵行何如傳曰允觀此草記卿與諸堂之議必有的確之見得苟欲試之則先從八包蔘復舊例如重臣言爲可大抵城于華爲所重也漢時徙豪富戶於茂陵況此城之所重在於拱衛仙寢環護行宮其體貌之尊嚴比茂陵尤有別焉使京外四方之富戶聞風爭集若水趨下日夜無休時不召而自來不求而自至交易之物無論某事不拘何項各令通得其所欲爭相勸其業樂其事安其土利其利則是所謂千金之家可比一都之素封而始可言爲所重築斯城之功效於是乎渠輩之功甚鉅當觀誠實勤恪之如何次第拔例擢用以示信王言之義卿等知悉分付可也
정조 21년
李益運以備邊司言啓曰有司堂上鄭民始所啓批旨內草記批答言之矣每以爲銀貴則用蔘蔘貴則還用銀使貨遷之權在於我國爲籌謨之長策況近來象譯無不苟且以蔘充包人各齎行則設或採有多少價有高低似不至大相懸殊且不關於約條中禁制以彼以此自今年使行復用蔘包之式未知其不可卿等招致秩高解事之譯官問其便否仍又問于時原任諸大臣今日草記可也事命下矣依下敎問于時原任大臣則領議政洪樂性以爲病昏之中未詳利害無以指的仰對云左議政蔡濟恭以爲銀貨不足以蔘充數則旣遵舊規可免空包實爲兩便之道云領敦寧金履素以爲譯官輩之利害姑未商量而以銀代蔘以蔘代銀旣是古規且有潛越之弊則許令充包誠爲得宜云判府事李秉模以爲如是變通之後象譯輩之蒙利與否雖未豫料而旣是古規則揆以事面似無所礙云問于首譯及秩高譯官等處則皆以爲譯官之弊實無矯救之好策蔘包一款私與商議已久而不敢仰請矣今若只以家蔘作包則無以充八包元數若以銀蔘通同充包則利益甚大庶爲聊賴之道云矣敢啓傳曰知道大臣之意旣如此渠輩之願又如彼而銀蔘通用亦甚便好以此添入於華城募富民節目可也
정조 21년
李益運以備邊司言啓曰卽見京畿監司李冕膺狀啓則以爲本道麰還自來不敷留庫中量宜加分事請令廟堂卽速稟處矣本道麰還之狀請加分多有已例今亦依狀請許令加分後從實數登聞之意分付何如傳曰允
정조 21년
李益運以備邊司言啓華城府內新接富實戶家蔘官帽區劃事草記允下矣成出節目別單書入之意敢啓傳曰知道
정조 21년
李益運以訓鍊都監言啓曰本局分授內山北岳下諸麓最甚童濯處間間植松之意敢啓傳曰知道
정조 21년
兵曹啓目粘連觀此開城留守趙鎭寬狀啓則本營軍物修補本府出身劉命弘自辦物力前武兼具弘漸專管董役戎具一新大興山城城堞軍器庫舍亦使具弘漸看役次第訖功誠爲可尙令該曹考例稟處亦爲白有臥乎所監董前武兼具弘漸相當職調用物力自辦之出身劉命弘令本府軍任收用之意分付何如判付啓依回啓施行爲旀出身劉命弘係是土着之人則自辦物力挺身繕修云者宜有奬後之政特施賞加之典俾聳府內贍聆爲良如敎
정조 21년
兵曹啓目粘連觀此江華留守金履翼狀啓則月串僉使朴宗秀與兔城僉使相換矣月串卽漕稅船護送都差使員而朴宗秀善飭嶼標能諳水路當此漕稅船陸續上來之時不可委之於生疎之人同朴宗秀仍置事令該曹稟處亦爲白有臥乎所稅穀護送不可付之生手守臣旣如是論列依狀請月串前僉使朴宗秀仍任新除授僉使金鎭郁更以他鎭相換何如判付啓朴宗秀雖不知何許人而嶼標之善飭水路之能諳必不若江居多年慣知水性之人兺除良舟橋之擧行豈比於稅船之指路則此旣善爲彼豈不能乎於此兩者金鎭郁之爲是鎭可謂擇人而任人是置守臣之忽請仍任固甚駭然而欲觀卿曹回啓循例啓下是隱則卿乃反又效尤此非近來私勝中一事而獨不思國體乎當該守臣及判堂罷職狀啓令政院爻周還下送宗秀之承傳雖爲所重效勞自效勞紀綱自紀綱厭避之罪卽其地定配自是法典所載而特念當初承傳且近臆料當律不施在渠猶幸兔城僉使卽爲作窠差代爲良如敎
정조 21년
丁巳二月二十二日辰時上御誠正閣有司堂上稟事堂上入侍時行右承旨李益運假注書洪奭周記事官金景煥記注官金良倜上護軍鄭民始吏曹判書李秉鼎水原留守趙心泰備局副提調南公轍以次進伏訖上曰戶判何不入來民始曰聞方來待闕外而以其未及淸齋故不敢遽入云矣上曰過矣命備堂進前民始進前曰日間聖體若何上曰一樣矣民始曰王大妃殿氣候若何上曰一樣矣民始曰惠慶宮氣候若何上曰一樣矣上曰備局草記華城城內富實事欲與卿等一番商議後處之矣築城之役專出於爲所重保護之方則旣已築之不可不思所以實之雖以古人已行之例言之漢武帝時徙十萬富戶於茂陵則其安集接待之道亦必不泛然矣大抵我國之俗例以富人爲可鄙此乃曲嫌也貨殖傳云千金之家比一都之君此所謂素封者非耶且謂以子貢之富至於與千乘分庭抗禮則古俗之異於今可知矣若或有納錢賣爵等事則此固不可至若使民興利安業俾有城內富實之效則少無可嫌之端旣已募入而責其成效則其在激勸之方亦豈可無酬勞之典自今以後凡所以招集奠安之術靡不用極而其中有地處履歷人當觀其勤怠另加收用卿等自今日會于備局議定節目而招致渠輩以此意各別曉諭俾有樂赴之意也且旣有來頭收用之路則必以着實可合之人募居可也民始曰募居之類必取其家計之充足人物之可用者而渠雖或不願入遣其子若弟入居亦無不可矣民始曰華城富庶之策自廟堂講究方以依古法募移富實戶資其生業以爲聊賴成聚之地而目下築室移接之際不無費力之事且無恒業之可作根基者故稍實之戶姑無樂赴之類爲所重而募人入戶則宜先悅其意而厚其生使衆心如歸尾蔘作契之後移屬無常別無緊關處今以尾蔘契屬之華城築室之類以二十人作契以爲渠輩之恒業而或有遷去者拔之契中以他築室者代充則似有完固之道且得若干公貨許以假貸然後可以添補貨本以慶尙監營所管南倉錢五萬兩平安兵營所在備局句管及該營錢中限五萬兩竝爲移屬華城以爲從便區處之地似好故敢此仰達矣上曰依爲之出擧條上曰帽蔘兩條旣因備局草記變通而赴燕銀貨之以蔘包代充實爲譯官輩救弊之一端卿等之意則以爲何如耶民始曰向聞華城留守以此事有所言及故臣意亦以爲好招致譯官輩問之則此乃渠輩之自來至願而以事係禁條不敢生意云矣上曰八包蔘之定給乃是古例初非禁令而且因銀路之苟簡生民日用之具皆入於燕貨之中若得分力於蔘包則亦必不無所益且因華城事而慰悅譯官之心可謂公私兩便卿其出擧條稟處可也民始曰年來因銀路之漸貴燕貨交易隨而減縮以此譯官輩無以充其包數未免空手往來故形勢漸至凋殘將不得支保渠輩屢請變通之道猝無矯救之策而譯官之事勢誠不可不念矣其間或有一二所請者而皆是掣肘不可行之事臣之愚見則使行中所謂八包者每人以人蔘定給使之收包價以充盤纏乃是通文館志所載者而中間以銀代蔘職由於人蔘之漸貴銀貨之稍裕故也近來家蔘之潛越漸多與其冒禁而潛越無寧遵舊而許入之爲兩便也初因蔘貴而以銀代之今因銀貴而復以蔘量宜充包以救譯官之凋弊則變通之策無過於此方因華城富庶之策以家蔘事自廟堂有草記變通者因此時亦許蔘包之變通則譯官輩亦因華城之力而同被聊賴之效矣下詢大臣處之何如上曰草記批答言之矣每以爲銀貴則用蔘蔘貴則還用銀使貨遷之權在於我國爲籌謨之長策況近來象譯無不苟且以蔘充包人各齎行則設或採有多少價有高低似不至大相懸殊且不關於約條中禁制以彼以此自今年使行復用蔘包之式未知其不可卿等招致秩高解事之譯官問其便否仍又問于時原任諸大臣今日草記可也出擧條上曰帽條屬之華城之後靑布廛人得無失利之歎乎民始曰免稅一百隻依前給之則在渠輩亦無所損矣心泰曰帽蔘兩條許劃華城之後京鄕富戶今方應募遷徙所居家舍亦將次第營建於城內而近來材椽已極苟艱當遷之戶未知幾十則許其方便之道然後庶可趁卽就緖如畿內水上私養山德積島所在松田自備局成給公文使之隨所入許斫恐合事宜敢此仰達矣上曰事貴審愼德積鎭則畿內邊將中差定解事人摘奸形止以來後更爲稟旨許斫水上私養山事前此爲弊於士夫墳山已多矣今難卽許如有分明願賣人區別酌定後更爲出擧條成給公文斫用俾無如前憑公行惡之弊可也出擧條心泰曰外營親軍衛春等都試以今月二十五日設行之意纔已狀聞而臣今以遷徙富戶節目事一兩日內有難下去無論今月來月更爲擇日退行何如上曰依爲之出擧條心泰曰德積島所在松田許斫事纔已蒙允矣本島松木以船材不合用之故雖不得不仰請於材椽而松田法意本自嚴重若不自該鎭另加察飭則徒使松田童濯而易致其虛實相蒙本鎭僉使必擇勤幹者然後可以委任擧行以附近邊將中可合人令兵曹相換何如上曰待其摘奸回來後可合斫用則令該曹卽爲口傳相換可也出擧條上曰德積僉使多以壯營久勤差送而不無作弊之端云近處邊將中誰可相換乎心泰曰花梁僉使李海受人固了了足可爲之矣上曰昨日兵判之回啓卿等見之乎朴宗秀雖不知何許人而金鎭郁旣以舟橋監官近十年積效勤勞且於再昨春慈宮行幸之時無事穩涉莫非渠善爲擧行之功則幺麽稅船之指導豈有反不如朴宗秀之理乎旣以其熟於水路擇任則反謂其生疎於水路沁留事固極駭然而兵判之回啓豈成說乎向來平安監司之狀啓亦可謂不成說矣瓜滿於肅川者謂之不敢請其久任而反請其相換於龍川且以人物言之李馨秀之衰耄亦安保其勝於黃仁煐也秉鼎曰觀其啓語似必錯認以久任則雖過瓜限不爲遞改故如是措語矣上曰副提調如已問議于大臣卽爲稟處公事而首堂上出擧條可也民始曰此忠淸監司林濟遠狀啓也以爲道內各邑牟還多寡不一若其最少處只以應分之數無路排比每當春耕之時輒患乏種各衙門留庫牟中從略加分事請令廟堂稟旨分付矣依下敎問議于左議政蔡濟恭則以爲本道牟還本自不敷今當春耕之時只以應分之數無路排比云者誠如狀辭而他道加分之請旣蒙許施此亦依狀請使之量宜加分之意分付爲宜云矣上曰依爲之出擧條民始曰此平安監司朴宗甲狀啓也枚擧江界府使李仁秀牒呈以爲上土鎭僉使兼帶防禦營別中軍節目與節度使任嵂往復停當後成冊上送備邊司請令廟堂稟處矣依下敎問議于左議政蔡濟恭則以爲上土鎭陞爲防禦營別中軍之後事體與前自別今此節目乃是該府該鎭商確講定者使之依節目遵行之意分付爲宜云矣上曰依爲之出擧條秉鼎曰諸道守令久任年限待狀啓齊到更爲稟處事臣曹草記蒙允矣今則諸道狀啓俱已畢到稟處久任年限亦當參量定限而六年窠之六十朔三年窠之三十朔計瓜卽法典也準瓜限勿爲移遷然後可責久任之效以此定式而就其中如有治績卓異宜有褒賞者則掌銓之臣問議廟堂筵稟陞用以爲奬勸之方恐合事宜故敢此仰達矣上曰依爲之出擧條秉鼎曰判敦寧李命植上疏批旨有致仕之請特爲副施令該曹詳考可據之例擧行之敎矣取考國朝故事則果有三四已例而加致仕二字於本銜上矣今亦依此例以致仕事承傳啓下何如上曰依爲之出擧條秉鼎曰許令致仕有翼成公黃喜故事云而臣曹無可據之例故考見國朝寶鑑及文獻備考則有太宗朝相臣河崙世宗朝相臣柳寬宣祖朝相臣鄭琢已例而或給驛還鄕或月致酒肉矣上曰武臣之位至閫帥者亦有致仕之例矣秉鼎曰古例則武蔭二品以上皆得致仕云矣上曰此重臣則請以許令致仕而至於鄭昌順則請以勒令致仕有難副施矣秉鼎曰繕工監監役官尹永烈假監役官李建胄俱過限不仕故依法典草記矣有還給之敎故連爲嚴飭則建胄終不上來永烈謂以有病屢呈辭狀雖未知其實故實病之如何而揆以國體有難仍置尹永烈李建胄竝令該府拿問處之何如上曰依爲之李建胄則觀其周旋應對其中若無所存決難如是此所以宣召人中加意賜顔者雖非見職更當收用此人則姑爲遞給可也出擧條仍命退諸臣以次退出
정조 21년
丁巳二月二十二日申時上御便殿坐直承旨入侍時行右承旨李益運假注書洪奭周記事官金景煥記注官金良倜以次進伏訖命書傳敎曰藥房提調金文淳兼帶京兆之任許遞其代待下批牌招察任又命書傳敎曰判尹之代當爲差出而都承旨黃昇源最是沈屈銓曹久次復舊例雖不用之其老鍊可合陞秩故相有筵奏而未及出擧條其言豈可忘見窠陞資擬入正卿乏人其下問于大臣加望事分付命書榻敎曰同副承旨許遞前望單子入之待下批牌招察任又命書榻敎曰新除授兵曹判書待下批牌招傳授命召仍命退承史以次退出
정조 21년
都承旨未差行左承旨李晩秀坐行右承旨李益運坐左副承旨申耆坐直右副承旨尹致性坐同副承旨李肇源坐直注書柳遠鳴仕直一員未差假注書未差事變假注書崔仁簡仕
정조 21년
以吏曹參判李敬一牌不進推考傳旨傳于尹致性曰近來銓官違牌爲事乎更爲牌招
정조 21년
以吏曹參議尹行恁牌不進罷職傳旨傳于尹致性曰只推更爲牌招
정조 21년
申耆啓曰兵曹判書權牌不進推考傳旨今方捧入而命召傳授一時爲急更卽牌招何如傳曰允
정조 21년
以吏曹參議尹行恁再牌不進罷職傳旨傳于尹致性曰親病之衆所共知非不知之此非詞訟之任與夙夜之職則一時參政有何難事乎近來銓任之逡巡觀於亞銓今日擧措而甚矣三銓亦何異乎吏曹參判李敬一參議尹行恁從重推考傳旨勿施參議更爲牌招參判牌去來嚴飭判尹事亦豈不未安乎一番違牌足矣如是逡巡者豈有所據今日以此事致煩酬應判尹黃昇源從重推考違牌勿捧傳旨
정조 21년
申耆啓曰兵曹判書權牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 21년
申耆啓曰兵曹判書權再牌不進推考傳旨今方捧入而命召傳授一時爲急如是違牌不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 21년
申耆啓曰兵曹判書權三牌不進推考傳旨今方捧入而命召傳授一時爲急連事違召無意承膺事體所在萬萬未安所當更請牌招而係是一日四牌何以爲之敢稟傳曰至於四牌果何所執乎從重推考更爲牌招卽令入來受符
정조 21년
以副應敎韓用鐸牌不進罷職傳旨傳于尹致性曰只推
정조 21년
申耆以兵曹言啓曰今日各廳堂下武臣朔試射時訓鍊院正白東運判官金世禎主簿柳煒武臣兼宣傳官南燦李景喆部將李有協金光琇李學賢等俱未滿四中依定式各決棍十度都摠府經歷金儀祥柳葉箭二中騎芻一中以矢數計之則雖未滿四中騎芻例有倍劃之規依此例勿爲決棍至於呈辭受由人等退試次姑爲懸頉以入之意敢啓傳曰知道逐朔試射未滿四矢決棍者卽訓鍊正也前朔旣棍李石求今朔又棍白東運年少有地處武弁之爲三品押班之人其不能肄射極爲可駭白東運罰射限五百巡課習後草記可也
정조 21년
吏曹啓目粘連觀此弘文館校理金履喬上疏則以爲臣有偏母稟質虛脆而年紀衰邁精力益隳奄奄床玆寧日絶少若不及今致力於藥餌之滋補則來頭之憂實有不可悔者而臣家世食貧近益旁落慮朝及夕惟菽水之不繼是憂況暇論於甘旨之充刀圭之扶哉特畀臣一小縣許遂便養亦爲白有臥乎所金履喬之家貧親老菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 21년
刑曹啓目邪學巨魁李存昌亟施一律問議大臣則斷以一律恐不可已伏惟上裁云矣大臣之意如此上裁何如判付啓僉議別無參差可見大同之論而刑戮之於化民末也故曰火其書人其人頑苗且格何有於常賤一存冒乎近聞筵臣言內浦一帶爲外補察訪者誠心敎戢不無刮目之效云臺疏所論抑在令前所聞耶是隱喩更令道臣査探其革面與革心萬有一面則革而心不革依年前崔必恭例付之道臣親執敎戒得其必遷善之效卽爲狀聞放送否則限用法期於知悛事分付爲良如敎
정조 21년
校理金履喬疏曰伏以臣受殿下罔極之恩生成而庇覆之顧復而安全之式至于今日愈往愈摯殿下之於臣旻天之仁也慈母之愛也愁苦困極豈敢以高遠自阻饑飽寒煖豈敢以微細自隱不思所以疾籲而悉暴也哉今臣有萬萬至切之情臣有偏母稟質虛脆而夙抱勞損之疾年紀衰邁精力益隳齒髮無全視聽殆閉加以數年以來宿病添痼奄奄床玆寧日絶少若不及今致力於藥食之滋補收拾其漸下之眞元則來頭之憂實有不可悔者而臣家世食貧近益旁落恤恤焉慮朝及夕惟菽水之不繼是憂況暇論於甘旨之充刀圭之扶哉夫從仕致養人子之至願而臣兄弟蒙騃濫蒙恩造出入朝行翶翔臺館榮寵踰分光耀溢身而獨使臣母長不離於艱窶困苦之中而老不得養病不得治有子如此亦將焉用臣每一念此未嘗不中夜忘寢惕然愧悼思欲一番陳懇乞外求養少贖此爲子無狀之罪而尙此惶懼不敢言者誠以臣闔門全保生死肉骨天地大德無由以報答而乃復以猥琑之私情輒煩崇嚴之宸聽誠義分之所不敢耳旣又竊伏念際今孝理方隆恩推錫類環海之內八域之廣村閭黧白莫不涵囿於惠養之澤而臣獨抱此區區囁嚅而終不自達於仁天之下慈母之前則是臣實自外於興孝之治而不但爲子職之有虧而已也且伏念臣識迷才劣碌碌庸下不足爲當世有無塵刹之念雖素蓄積而尺寸之勞迄未自效今若蒙聖德體下得任十室之邑獲遂專城之養則烏鳥私情旣可以粗伸而民社之責非曰能之亦得以奉行於簿書之末謹守於條法之中幸以免罪庶猶爲一半分補效之地矣玆敢不避僭猥畢陳衷懇伏乞聖慈俯垂矜察特畀臣一小縣許遂便養以伸至情千萬顒祝臣無任云云省疏具悉疏辭下該曹稟處
정조 21년
丁巳二月二十三日辰時上御重熙堂右承旨入侍時行右承旨李益運記事官柳遠鳴記事官金景煥記注官金良倜以次進伏訖上曰吏曹參判參議更爲出牌可也賤臣承命出傳還入進伏命退承史以次退出
정조 21년
丁巳二月二十三日辰時上御重熙堂右副承旨入侍時右副承旨尹致性假注書洪奭周記事官金景煥記注官金良倜以次進伏訖上曰同副承旨入侍出榻敎賤臣承命出傳同副承旨李肇源進伏命書傳敎曰違牌過矣漢城判尹黃昇源更爲牌招上敎致性曰在西邑幾月後上來乎致性曰殆近再周矣上曰顔貌亦勝於前矣致性曰臣獲蒙聖恩將老便養得伸烏鳥之私情感激無地矣上曰穩享專城之養其在人子之心豈不樂乎老人尙今强健乎致性曰筋力不至於太衰朽矣仍命退承史以次退出
정조 21년
丁巳二月二十三日午時上御重熙堂左承旨水原留守入侍時行左承旨李晩秀假注書李毅采記事官金景煥記注官金良倜水原留守趙心泰以次進伏訖上曰判尹及兵判牌去來注書出去知入上注書入侍賤臣承命出傳回奏曰判尹承牌入來已呈肅單兵曹判書來到闕外方治疏云矣遠鳴進伏心泰曰云云命退諸臣以次退出
정조 21년
行都承旨洪明浩牌不進行左承旨李晩秀坐行右承旨李益運坐左副承旨申耆坐直右副承旨尹致性坐直同副承旨李肇源坐注書柳遠鳴仕直一員未差假注書未差事變假注書崔仁簡仕
정조 21년
李益運啓曰吏曹郞廳來言承旨有闕政事取稟傳曰當日爲之以曾經人中擬入
정조 21년
傳于李肇源曰同副承旨入侍
정조 21년
傳于李肇源曰判尹入侍
정조 21년
傳于申耆曰兵曹判書上疏入之
정조 21년
申耆啓曰兵曹判書權疏批已下卽爲牌招命召傳授何如傳曰允
정조 21년
有政吏批判書李秉鼎病參判李敬一進參議尹行恁病右副承旨尹致性進吏批啓曰判書李秉鼎參議尹行恁俱以病不來小臣獨政未安何以爲之敢稟傳曰仍爲之以洪明浩爲承旨林蓍喆爲兵曹參判柳楨爲直講贈吏參黃瓛贈吏判例兼判尹黃昇源考行都承旨單洪明浩
정조 21년
兵批判書權病參判林蓍喆未肅拜參議睦萬中病參知李日運入直進左副承旨申耆進上護軍金文淳護軍洪明浩副護軍蔡弘遠金勉柱朴基正李海愚副司果洪秉臣竝單付
정조 21년
以都承旨洪明浩牌不進推考傳旨傳于李益運曰更爲牌招
정조 21년
備邊司薦望以林蓍喆爲江華留守
정조 21년
以全羅監司徐鼎修狀啓臨陂縣令趙命喆爲先罷黜其罪狀令攸司稟處事傳于尹致性曰口傳差出
정조 21년
傳于尹致性曰壇享攝行則獻官領議政外無敢以左右相塡差領相有闕以左相塡差時任中右相之塡差其例甚罕至於原任大臣塡差卽謬例之謬例況宗親乎又況儀賓乎今適領左相篤老兩原任有所愼而獻官望單之以儀賓不稟塡差銓官事大是不察當該銓官罷職捧納承旨遞差雖已改書下兩原任如難强則何以爲之爲可乎卽令備郞問于領左相草記亦令吏禮判詳考可據之例指一草記而誓戒在今夜豈可以獻官不備退行乎且與登降之節有間誓戒則必爲進參事遣史官傳諭于領敦寧
정조 21년
申耆啓曰臣與右副承旨尹致性伴直矣纔已遞差伴直無人同副承旨李肇源卽爲牌招何如傳曰今聞承宣入稟之言儀賓塡差不無其例云然則合有分揀之道而此是絶罕之例則豈可不稟亦不草記而拔例塡差乎廚院等官差祭亦皆草記然後通瀜則況莫重獻官乎不可無飭以遞差及推考更捧傳旨右副仍爲牌招入直此啓辭勿施
정조 21년
傳于李益運曰政官待開門牌招江華留守下批
정조 21년
傳于申耆曰明日次對如不來會則稟事諸宰使之來待
정조 21년
李益運以吏曹言啓曰傳曰壇享攝行則獻官領議政外無敢以左右相塡差領相有闕以左相塡差時任中右相之塡差其例甚罕至於原任大臣塡差卽謬例之謬例況宗親乎又況儀賓乎今適領左相篤老兩原任有所愼而獻官望單之以儀賓不稟塡差銓官事大是不察當該銓官罷職捧納承旨遞差雖已改書下兩原任如難强則何以爲之爲可乎卽令備郞問于領左相草記亦令吏禮判詳考可據之例指一草記事命下矣侯邦之祀天子其禮至重其義至嚴則原任大臣塡差獻官之猶屬謬例聖敎誠爲至當而取考前後謄錄則亦皆以時任大臣塡差原任則絶罕惟庚戌年之儀賓塡差辛亥年之宗親塡差未知伊時有何不得已之故而揆以祀典恐涉苟簡自今以後非時任大臣則勿爲塡差而時任如或有故則草記經稟後始乃以原任大臣塡差若値時原任大臣俱有故之時則亦爲稟旨擧行毋或自下直塡恐爲重其事之道而以臣等愚淺之見有不敢指一仰對不勝惶恐之意敢啓傳曰知道
정조 21년
申耆以備邊司言啓曰壇享事體至嚴且重不可以宗親儀賓替行祼將之禮臣樂性病情昏迷無以起動兩原任皆有病故到此地頭似無可據之例臣濟恭謹當不恤顚沛趨詣將事獻官單字若啓下則今夜誓戒亦當進參矣敢啓傳曰祀享何莫非嚴重而壇享體貌尤有別焉此後攝享領議政不參則左議政以下原任大臣則該曹草記然後塡差至於時原任大臣俱有故無以差祭之時誓戒前一日以何以爲之吏曹草記稟旨則竊寓執玉帛之行宗臣儀賓亦充使臣之例當命通瀜差定以此令禮曹載之壇儀可也
정조 21년
李肇源以義禁府言啓曰全羅監司徐鼎修狀啓內臨陂縣令趙命喆爲先罷黜其罪狀令攸司稟處事啓下矣趙命喆時在任所云依例發遣府羅將拿來何如傳曰允
정조 21년
兵曹判書權疏曰伏以臣之遭愚我殿下實在臣衰晩之後也倥侗之質偏被殊私除拜之命殆無虛歲蓋自十數年來資歷則太踰涯分眷畀則一無報答年齒則已迫七旬矣筋力自效亦至難强而猶且蹣跚趨走於班聯之後者誠以恩旣淪浹感實銘鏤自不敢圖便於一息未泯之前故耳豈嘗有一半分榮塗餘戀哉迺者中權新命忽下於中夜夢寐不到神魂驚怵誠莫知所以也臣之從前所叨何莫非誤恩而至於是職之加之臣身者無已過乎夫父母之善養子者必也淡其飮食薄其衣服乃所以慮患惜福之道也殿下之於臣頂踵毛髮曲費造化實猶慈父之養迷子飢而食之寒而衣之顧之復之辛勤成就而今忽以過量之食不衷之服加之於善病綿福之身則其爲災爲害可立而待矣臣本家世寒素從少至老所與遊者操觚迃儒而已靺韋家材品履歷實所茫昧軍制之管轄鹵簿之整飭尤是瞽之於采色聾之於絲竹也設令臣不顧一身之顚沛銜恩畏義冒沒出脚其於公議何將於國事何哉況臣數歲以來衰朽日甚痰眩加劇脚部之痿痺眼視之昏瞀殆近癈疾十步輒患喘急尺地莫辨人面雖於侍衛出入之際決知其顚倒失措矣反復思量苟有一分承當之勢則自夜至晩幾頃之間其何敢累違召命甘犯傲慢之誅也哉且臣家內不淨未及淸齋跡涉禁門尤非臣私分之所敢出也玆敢走伏於闕外閭舍忙治短疏仰瀆崇嚴凡人辭官或有循例巽讓而今臣所控實由衷曲伏乞天地父母俯賜鑑諒亟收臣新授職名以重公器以安私分千萬幸甚臣無任云云答曰省疏具悉卿其勿辭行公
정조 21년
敎嘉善大夫慶尙道觀察使兼兵馬水軍節度使巡察使大丘都護府使李亨元書王若曰湖藩載莅嘉已試之績庸廟剡其同侈申誥之寵命體予宵旰往哉旬宣眷嶺南七十餘州環海東第一雄臬錢穀甲兵簿書期會之寔煩其務八路之居先城池亭堠砦堡關防之不容或疎一國所托重詩書絃誦尙傳鄒魯鄕餘風陸海珍藏奚啻梁益州沃壤洛江鹽舶之相望厥民多飯稻羹魚萊市蠻館之與交其俗稱喜人怒獸蓋屛翰最重是路而掄揀尤難其人擧以畀十萬民殆同北門鎖鑰其惟良二千石誰任東洛襜帷惟卿系出銀潢班隆卿月蔚乎有公輔望夷險燥濕之不辭濟之以政事才通鍊周詳之兼備星軺八月著誠勤於使乎玉節多年諒忠愨於國耳惟平日不自有已上知莫如若其心斷兮無他人言奚恤向歲關西之許懇蓋予意之姑徐今日嶠南之擇任又僉議之允協玆授卿以慶尙道觀察使兼兵馬水軍節度使巡察使大丘都護府使卿其戢墨吏於旄鉞之重懷赤子於衽席之安沿邑穀少山邑穀多政須裒益之有術瘠土民勞腴土民惰亦宜寬猛之得中先立乎大體而俾存綱紀之嚴勿以其小務而或忽綜理之密惟臧否陟罰之道亶在恢公而抑私顧財賦經理之方所貴損上而益下自餘厥有典憲凡事務從便宜於戲惟精勤可以理煩惟寬簡可以御衆庖丁大窾所以器別盤根造父輕車何難駕就熟路故玆敎示想宜知悉知製敎金近淳製進
정조 21년
丁巳二月二十四日辰時上御重熙堂同副承旨判尹同爲入侍左副承旨追後入侍時同副承旨李肇源假注書李毅采記事官金景煥記注官金良倜漢城判尹黃昇源以次進伏訖上敎昇源曰卿已陞資今後不可數見極爲悵然矣昇源曰臣濫叨超秩之恩萬萬匪分矣上命昇源先退左副承旨申耆追入進伏上命肇源書傳敎曰新除授都承旨待下批牌招察任命肇源先退上曰右副承旨入侍出榻敎賤臣承命出傳右副承旨尹致性進伏上曰近日日氣可謂善爲解凍矣老農輩謂麥事當何如耶耆曰去冬多雪今春罕雨凍土善解麥根穩着咸曰豐徵矣上曰里代定之利害何如耶致性曰亦或有爲弊處而不至大段矣上曰若爲面代定則當何如耶耆曰此法行之於里則實爲無弊而若行之於面則似有太闊難行之慮矣上曰里代定雖或有弊而似勝於黃白之徵矣三南則不可行之乎耆曰三南亦或有行處矣上曰太學到記之收取已食而設科者法則法矣而亦有啓倖門之弊矣命致性書傳敎曰右副承旨明日馳詣太學今日朝夕食堂明日朝食堂到記收聚以來命退承史以次退出
정조 21년
丁巳二月二十四日辰時上御重熙堂右承旨入侍時行右承旨李益運記事官柳遠鳴記事官金景煥記注官金良倜以次進伏訖上曰政官入來乎知入可也賤臣承命出問回奏曰參判入來而判書病不進矣上曰開留入來與否知入也賤臣承命出問回奏曰上來云矣命退承史以次退出
정조 21년
丁巳二月二十四日午時上御重熙堂左承旨入侍時行左承旨李晩秀記事官柳遠鳴記事官金景煥記注官金良倜以次進伏訖晩秀曰壇享受誓戒時皇朝人子孫及忠臣子孫參班事永爲定式今番誓戒參班與否未知何以爲之云矣上曰親享時親臨誓戒則使之參班事定式而今番則攝享勿爲參班於誓戒時可也仍命退承史以次退出
정조 21년
行都承旨洪明浩坐行左承旨李晩秀坐行右承旨李益運坐左副承旨申耆坐右副承旨尹致性坐直同副承旨李肇源坐直注書柳遠鳴仕直一員未差假注書未差事變假注書崔仁簡仕
정조 21년
藥房提調臣金文淳行右承旨臣李益運啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
李益運以內醫院提調意啓曰副提調洪明浩謂有身病今日問安不爲仕進卽爲牌招何如傳曰允
정조 21년
申耆啓曰備邊司郞廳來言今日賓廳日次而大臣身病不得來會云矣敢啓傳曰知道
정조 21년
申耆啓曰備局稟事堂上鄭民始金持默閔鍾顯李秉鼎李敬懋李時秀沈煥之趙心泰趙鎭寬徐龍輔南公轍依下敎來待矣傳曰入侍
정조 21년
以內醫院副提調洪明浩牌不進推考傳旨傳于李益運曰更爲牌招牌去來嚴飭違牌勿爲呼望
정조 21년
李益運以吏曹言啓曰司饔院提調今當差出而無故宗班只有二人故以二望擬入之意敢啓傳曰知道
정조 21년
有政吏批判書李秉鼎進參判李敬一進參議未差同副承旨李肇源進以李祖承爲兵曹參判尹弘烈爲知春秋西春君燁爲司饔提調金明淳爲戶曹佐郞禹錫龜爲典籍江華留守單林耆喆同春秋單尹弘烈
정조 21년
兵批判書權進參判李祖承未肅拜參議睦萬中病參知李日運入直左副承旨申耆進以徐有秉爲副摠管洪禹九爲訓鍊判官金重麗爲白峙僉使金自潤爲兔城僉使韓得祚爲鳥嶺別將副護軍尹行恁吳載重吳載光副司直李福潤竝單付
정조 21년
傳于李肇源曰昨日飭敎何如而今日擧行又駭然當該銓官遞差姑以左相付標預差則他大臣無塡差之人以光恩副尉爲之事分付
정조 21년
以致仕判敦寧李命植宣麻敎書傳于李肇源曰重臣上疏雖許其請該曹亦有考例之稟奏而古今不但異宜重臣資躋輔國亦異於以兵曹致仕以正言致仕則朝賀候班進身似難莫若從近例之爲便加以三字之銜以致仕奉朝賀降書原銜之下仍令該曹依例單付政官待開門牌招開政下批
정조 21년
傳于洪明浩曰都承旨入侍
정조 21년
李益運以弘文館言啓曰副應敎韓用鐸旣有只推之命卽爲牌招察任何如傳曰生疎所致飭亦施三字銜處分傳敎特爲還收若此則何必待牌出肅乎卽爲肅拜後使之追省記入直可也
정조 21년
申耆以禁衛營言啓曰依定式臣有大進詣南壇奉審摘奸則壇上與階砌紅箭門內外俱爲無頉所植松木漸就茂密而禁樵禁松守護等節另加申飭之意敢啓傳曰知道
정조 21년
禁府啓目繕工監監役尹永烈原情云云傳旨內辭緣惶恐遲晩刑推得情何如判付啓一言以蔽之曰猥矣供辭勿施付過放送勿限朔罰直該監爲良如敎又啓目別害僉使吳顯忠原情云云傳旨內辭緣惶恐遲晩所當請刑是白乎矣曾經宣傳官勿爲請刑載在大典通編議處何如判付啓令本道行査狀聞査啓間姑放爲良如敎又啓目鳥嶺別將金載謙原情云云問目內辭緣惶恐遲晩刑推得情何如判付啓除刑推議處爲良如敎
정조 21년
敎嘉善大夫江華府留守兼鎭撫使林蓍喆書王若曰居留之名始自宋而重其任保釐之責粵在周而難其人矧玆江都一方控于邦畿千里樓櫓壯金湯之勢臺隍枕水陸之交咽喉乎內洋則唐睢陽之蔽遮江淮羽翼我上都則漢扶風之被帶山海倉廒雲委儲胥於百年島嶼星羅拱形便於三路衙門之重節度營之摠裁地望之華備邊司之兼管風雲肅肅儼眞殿於陪京奎璧煌煌賁名山於外閣歷數中朝之材彦誰任上流之委毗惟卿恬簡規模周通器局自在登瀛館而處啓沃地蔚有聲譽逮夫長臺垣而勵繩糾風篤乃眷嚮周旋下邑而才猷旣茂歷揚淸班而資望亦優恩推注心固予簡之惟在責重方面又廟剡之僉諧玆授卿以江華府留守兼鎭撫使卿其往愼乃司祗服新命措置經略務恢遠圖姑息因循毋泥近例文治也武備也顧張弛之有方保障乎繭絲乎惟便宜之是事周南之桑土存戒政宜迨天未陰河東之壁壘增光亦須終日如陣於戲戎垣節制不重則不威海曲瞭望必謹而必審南樓之雉堞式固那忘在莒之羞甲津之鯨濤尙鳴莫忽不虞之備故玆敎示想宜知悉知製敎金近淳製進
정조 21년
判府事李秉模箚曰伏以臣見差皇壇享官誓戒在卽而臣所患脚部之症尙未差可房闥之間亦不得運用以此病狀萬無登降拜俯於肅敬之地玆不得不冒死仰籲伏乞聖明亟賜變通以重祀典以安賤分千萬幸甚臣於華城府募戶節目竊有區區愚見而病狀如右不知登筵早晩唐突箚陳亦有所不敢耿結宛轉泯默至此失今不言反恐後時玆敢力疾附陳惟聖明察焉華城一府上之爲園寢之控衛中之爲畿輔之保障下之爲舟車之都會經始三四年之間惟聖上不撓不惑不亟不徐不煩大農之經費居然百雉之告完神機妙運若有神助是誠萬世不拔之基而亦我列聖所以綢繆桑土之宏謨遠猷待殿下而堂搆之也在今先務惟在於庶而富之爰命廟堂講其長策苟或少忽於謀始有違於經遠是豈勞聖心費聖慮惟恐一事爲之或苟一措處之未妥憧憧慥慥之苦心至意也臣謹就節目撮其關國體妨遠圖者其失有六京師四方之根本富戶貧戶之綱紀考之前史雖有茂陵徙豪富之文不過一時之權宜要非盛際之經法以殿下挽回三代之志何必倣用此權宜苟且之政乎渠輩如或有自願就居之戶雖不必設法禁之決不可自朝廷而開其募入之路一二戶猶可又不可硬定多戶以乖重根本之意此其不便一也傳曰有土此有財有財此有用募戶足民之道不過曰廣其墾通其財而已自三代以下至唐宋無不得此道而成失此道而毁城北新漑之土旣得其要是宜廣開貿遷西北湖嶺之産繈輸輻湊然後始可責其富實之效而今乃以帽蔘二條爲區區通貨之源帽蔘之爲效淺深臣固未料其如何要之不足以厚一府之生不待知者而決矣此其不便二也天下萬事有主有客主客倒置未有能集其事者華城之民主也京城之富戶客也客反爲主執其財權反使府內之人局外傍觀莫知朝家本意之專在華民必將倀倀然相告曰吾屬之控護園寢保障畿輔爲何如也而今爲數十富戶之所占據以主聽客以富呑貧互相傳說人皆解體必至之勢也此其不便三也自前以蔘料販之類本非當節而貿置又非隨賣而隨貿也莫不先期而散緡及期而收蔘今秋之所用已是昨年之經紀今爲二十戶專利之地使彼先期散緡之類坐失及時收蔘之利雖曰失其利者吾民專其利者吾民均之爲民得失相當先後多少效害判異此其不便四也顧今富戶之爭先願入惟恐或後者蓋在於拔例奬用而官爵有限希望無厭邊將實職等官自是醫譯輩所常有之職則未必在渠爲榮如欲過此則侈濫之習又不可長畢竟失望恩竭而怨此其不便五也今此節目雖不曰利要其歸則一言蔽之曰富戶權利也富戶權利王政之所當洞禁而姑且許之謂非權利云爾則是豈爲所重謀始經遠之宏謀遠猷也哉此其不便六也臣素無才具一切世務茫不知其所措極知說之則易措之甚難第伏念從古說弊者未必救其弊亦在朝家察其言之當否申命有司之臣發慮措處之爲如何耳伏乞聖明恕其愚而諒其心焉取進止答曰省箚具悉卿懇所愼尙未痊可云極用悶慮獻官則該曹當依新定式草記稟旨附陳事此等處曰可曰否甚是美事卿旣陳六條不便之端豈可强令行之左相與聞是事須與之更究好道理措處也仍傳曰此批答遣史官傳諭
정조 21년
判尹黃昇源疏曰伏以臣於日昨伏奉敎旨以臣擢爲資憲大夫漢城府判尹者臣誠驚惶震慄莫知攸措噫臣之措遇於聖明顧何如也天地陶甄之化雨露涵濡之澤若偏臣身前後華貫要職兜攬殆遍而在朝無銖寸之勞勣居外蔑絲毫之報效當事昏憒觸處辜罪而聖仁曠蕩曲加庇覆拂拭於滾倒之中推遷於冗散之餘以至于忝貳六官叨長一院矣涯分旣溢榮耀已極而輓近年以來寵渥冞隆眷造愈重自亞銓而遷知申自知申而還亞銓淸朝近密之職銓部參佐之任有若非臣莫可者然除旨聯翩恩數便蕃同朝薦紳靡不竦動臣是何人憑依耿光無一日不在顯列也闔門感泣報答無地日夜期願唯在生死向前少效塵刹而至於進此一步濫躋卿月崇班實非臣夢寐所敢及也夫京兆長尹世所稱九卿峻秩位望隆顯責任要重從古自貳卿晉陞者苟非才德俱茂績庸素著爲輿論所屬者莫敢膺是選歷數公朝夙夜之賢未有如臣之倥侗譾劣而居然冥升者也臣性本鈍拙不習游從每以杜門却掃固守僻陋爲餘生究竟之方而矧今犬馬之齒奄及遲暮顧瞻周行百執事無一堪承之望自知甚明且臣待罪喉舌效蔑惟允得罪有識固已多矣徒以簪履舊物謂之班聯久次而濫紆匪分之寵命冒膺匪據之崇秩則在臣軒鶴之譏梁鵜之誚惟屬細故而其爲上而玷累聖簡下而羞辱搢紳當如何哉召牌荐臨飭敎繼下踪地惶阨冒沒祗肅粗伸扣謝之忱而仍因盤礴尤非義分之所敢安也玆暴肝膈之懇仰瀆黈纊之聽伏惟聖慈俯賜鑑諒亟命鐫改臣新除職秩以重公器以安私分千萬幸甚臣無任云云答曰省疏具悉卿其勿辭行公
정조 21년
丁巳二月二十五日辰時上御誠正閣備局稟事堂入侍時左副承旨申耆假注書李毅采記事官金景煥記注官金良倜行左參贊鄭民始行上護軍金持默行禮曹判書閔鍾顯吏曹判書李秉鼎行大護軍李敬懋戶曹判書李時秀行大護軍沈煥之水原留守趙心泰開城留守趙鎭寬行護軍徐龍輔行副護軍南公轍以次進伏訖民始曰日氣漸爲和暢聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰稟事可也民始曰均廳結錢之貿置補還穀之代自備局區劃兩南米與牟發賣給代而牟則已爲區處米則姑未區處云旣是給代均廳之資則米錢無異以兩南所在米一萬石仍屬均廳何如上曰依爲之出擧條持默曰本廳支放需米一千石壬子除減後以惠廳月課米一千石給代而月課米則以兩西小米一千五百石取用事已自廟堂草記定式而本廳月課條依定式取用於支放矣惠廳謂有年前引等預下一向防塞故軍校接濟萬無變通之道昨年前摠戎使徐有大筵稟後輸送今年給代米亦依昨年例輸送以爲支放之地何如上曰惠堂之見何如民始曰當初月課米預下後不卽釐正以致年年相持每煩筵奏其在事體亦甚屑越不可不一番變通而賑廳旣不可空失一千石摠廳亦無辦得一年料條之勢臣意則摠廳今年月課藥丸勿爲措備以月課米代錢貿米支放自明年依例受用月課米則似爲便好矣上曰依爲之出擧條鍾顯曰齊陵厚陵陵役昨秋以後自松營專管擧行事已爲定式而奉審一節姑未及稟定矣廣州留守旣已奉審本府各陵則松都留守之春秋奉審齊陵厚陵恐不宜異同且於修改等事事勢便當故敢此仰達矣上曰依爲之出擧條鍾顯曰景慕宮祭式樂器圖洪樂綏已爲成出故敢此仰奏矣上曰其圖式如何爲之耶民始曰一本則每貼上層畫祭器樂器下層書祭式而一本則八貼屛上四貼爲圖下四貼爲式矣上曰兩本皆好造成三屛一置大齋室一置宮司處一置典祀廳可也上曰宋欽書下去後有所書報耶鍾顯曰趁二十日書報爲約矣至今無之臣實未知其故而不勝悶鬱矣上曰此事卿須主之山林期於上來也秉鼎曰今有太學到記收聚之命而掌議無行公者無以擧行云大司成尙不出仕臣適帶同成均之任故敢此仰稟矣上曰掌議爲誰秉鼎曰沈允之李尙愚而允之則已爲筮仕尙愚則不爲行公云矣上曰沈允之之代何以不出乎秉鼎曰旣無行公齋任不得出代且齋薦二十人定額中或登科或筮仕故亦多苟艱云矣上曰同成均不得爲齋薦乎秉鼎曰然矣上曰李尙愚嚴飭行公可也秉鼎曰童蒙敎官金直淳以其身病連呈辭狀而退却矣直淳與前直長宋啓幹同爲別薦特敎除職之後啓幹旣遞則其欲一遞事勢似然且聞有實病云故敢此仰達矣上曰改差可也出擧條敬懋曰武經七書註解校正之役今方擧行而以其兵書之故或不無忽易之心旣曰武經而傳示來後則事面之不輕何間於儒武乎今旣設廳博考校正之際雖一字半句都廳以下必爲逐日仕進相議補輯無敢在家漫應之意出擧條嚴飭何如上曰依爲之出擧條時秀曰馬場內橋或有朽傷可改處此何以爲之乎上曰從便爲之可也時秀曰拜峰鎭起墾處本是司僕所屬之地故遣郞廳摘奸則以爲若値大雨則場內水漲馬群盡聚於今之起墾處此土不可起墾云矣民始曰此地兩邊已種栗木固不可於此放牧以傷所種之木而兩園中間之土起墾種穀有何所妨乎上曰卿等各以所管而言如是相難亦是美事然兩言皆非公論提調與該營大將一番委往觀其形便然後決之可也煥之曰動駕時東西班之設軺床蓋有品數文班則參議以上武列則亞將以上始得床坐矣年前臣待罪東銓適見班上有僉極李昌郁者敢據床於卿大夫之間故臣招憲吏使去之矣向來園幸回鑾之時前五衛將朴齊家又據床於班中見者皆駭歎云故臣使閣隷往問齊家以果有是事否則輒艴然曰牀則吾家所有借隷持往云矣其處已之不恭出語之甚悖不可以事微而置之朴齊家罷職仍又嚴飭押班之法官申修舊規東西班如有越法據牀者隨卽指名呈課以爲糾正謬例之地何如上曰朴齊家之答語不恭卽自來輕率不知格例之致何足責也大抵法典雖有之人之看解無異於諺所謂熟鹿皮所以前有李昌郁後有朴齊家也此後指一申明知委俾無如許之弊可也吏判有董正百僚之責卿意如何秉鼎曰大典通編禮典儀章條曰堂上官持胡床鞍籠者前導正三品堂下官只持鞍籠堂下官之正三品旣不持胡床則堂上官非曾經都正以上則不得持胡床可推而知雜岐堂上雖經僉知與五衛將何可坐胡床乎從今以後文蔭則以曾經都正爲限武則以曾經承旨摠管爲限外此則不敢持胡床之意著爲定式申明知委恐合事宜以臣適忝天官之故旣伏承下詢敢此仰達矣上曰依爲之出擧條心泰曰頃因南北漢三十年久居僧帖加事以龍珠寺僧今番則滿十五年者帖加成給之意日前祗受有旨矣本寺創置不過八年準十五年居接者初非可論若有自舊園所造泡寺移遷之僧則以前後年條通融計之恐合事宜禿城山城城內所居寺僧亦係保障之地依龍珠寺例施行似爲一視之政故敢此仰達矣上曰依爲之出擧條鎭寬曰昨年秋伏奉故忠臣劉克良子孫訪問之命矣近始搜得於金川而招見則生長窮峽樸魯殊甚故姑付本府武廳使之習藝許赴都試敢此仰達矣上曰待其出身自本府卽爲狀聞可也出擧條鎭寬曰本府分敎官待準朔報吏曹事年前定式矣境內儒生因此有除拜京職之階而至如麗陵參奉則以王氏之裔止於限滿作散殊非收錄之意且考百年前王氏亦有名宦者今若以敎官麗參當限參錯而轉報則雖未必每每見擬而在銓部無政窠之增損在朝家爲三恪之美規臣有區區愚見敢比仰達矣上曰吏判稟處可也秉鼎曰松留所奏儘出於收錄勝國遺裔之意區區之見王氏中如有才學之可堪收用者則通融擬差於分敎官依前定式待瓜滿轉報銓曹好矣蓋松人則一恐不必分而二之雖以松人之利害言之分敎官遷轉猶有遷就之慮又出名色決知其無效分敎官及麗陵參奉參互轉報一款置之何如上曰依爲之出擧條龍輔曰每當各殿宮誕辰及各名日進上時物種單子例於當日入啓待啓下始爲封進故輒不免窘急之患臣意自今爲始單子則前期一日入啓物種則當日封進似合便宜故仰達矣上曰依爲之出擧條上曰左承旨入侍出榻敎賤臣承命出傳晩秀進伏上命備堂先退軍士房亦先退上曰同副承旨入侍出榻敎賤臣承命出傳肇源進伏上命書判府事李秉模箚批命肇源退上曰兵判入來乎注書出去知入可也賤臣承命出問回奏曰已爲入來矣上曰俄者兵批政事勿施更爲開政而望筒注書知入可也賤臣承命出傳仍命退諸臣以次退出
정조 21년
丁巳二月二十五日未時上御重熙堂禮房承旨入侍時行右承旨李益運記事官柳遠鳴記事官金景煥記注官金良倜以次進伏訖上曰左承旨入侍賤臣承命出傳左承旨李晩秀進伏上曰都承旨何無牌去來乎晩秀曰連以前牌催促而隨牌來到闕外謂其情勢無以束帶入闕云矣上曰有下敎事入來政院事分付可也賤臣承命出傳還入進伏命退承史以次退出
정조 21년
丁巳二月二十五日申時上御重熙堂都承旨入侍時行都承旨洪明浩假注書李毅采記事官金景煥記注官金良倜以次進伏訖上曰卿之處義過矣明浩曰前後律名無不齒二字人言至此臣何敢抗顔入於朝堂乎上曰未徹之疏何如是自引之太過乎肅單旣入豈可還出乎如是然後可以出末矣上曰坐直承旨入侍賤臣承命出傳同副承旨李肇源進伏上命明浩先退上命肇源書傳敎曰昨日飭敎何如而今日擧行又駭然當該銓官遞差姑以左相付標預差則他大臣無塡差之人以光恩副尉爲之事分付肇源曰湖南儒生以李起浡李興浡請諡事封章伏閤云矣上曰此等儒疏設禁旣有故相金致仁出擧條之事須自外曉諭遣還可也命退承史以次退出
정조 21년
行都承旨洪明浩病行左承旨李晩秀坐行右承旨李益運坐左副承旨申耆坐右副承旨尹致性坐直同副承旨李肇源坐直注書柳遠鳴病一員未差假注書金履載仕李毅采仕直事變假注書崔仁簡仕
정조 21년
注書柳遠鳴病代以金履載爲假注書
정조 21년
以兵曹內禁衛春等試射別單傳于李肇源曰春秋試射只取三人自是定式而今番則各番自願人入格取二中以上宣薦內禁衛亦以二中以上特爲施賞
정조 21년
有政吏批判書李秉鼎進參判參議未差右副承旨尹致性進以韓晩裕爲吏曹參議權爲軍器提調鄭爲軍器僉正徐有膺爲漢城主簿尹光時爲童蒙敎官奉朝賀單李命植校書博士單申星模
정조 21년
申耆啓曰兵批無緊窠吏批無送西之人無政事之意敢啓傳曰知道
정조 21년
李肇源以刑曹言啓曰因左右邊捕盜廳啓辭宣禧墓外靑龍懿昭墓白虎隔岡之地偸葬罪人洪九敍移送秋曹事命下矣謹按律文則大典通編禁制條有曰火巢外案禁標內偸葬者減死定配罪人洪九敍嚴刑一次後依此律咸鏡道鍾城府減死定配所卽爲押送之意敢啓傳曰知道
정조 21년
兵曹啓目禁衛營有薦騎士五十人御營廳有薦騎士五十人內禁衛兼司僕羽林衛五番各二十人式分排權付與原禁軍一體供役隨闕陞實事節目啓下矣內禁衛高景濂等口傳施行何如啓此啓目姑爲置之爲旀軫念此輩之意筵中已有下敎招見渠輩更爲區別別單以爲兩便之地爲良如敎
정조 21년
江華府留守林蓍喆疏曰伏以臣素以庸陋猥仄任使之列者有年于玆矣若其姿性之百不猶人才識之一無可取不特臣實自知抑亦淵鑑之所俯燭而幸値聖世之無棄濫被誤恩之曲加前後踐歷罔非踰分內而歷揚華貫少無毫絲之仰報外而屢典州郡又乏剸理之可稱而過蒙拂拭之恩謬沾榮顯之秩每自循省居常愧懼不自意居留新除忽及於臣身臣拜命惶惑莫知所以措躬也顧此沁都一府自是畿輔之咽喉而最爲海路之要衝責重保障而積弊素稱難蘇戒存陰雨而機務自來甚煩控制一面管轄不輕統御列鎭防守甚重苟非通明鍊達之才不可冒膺而濫授也審矣濟濟明庭才彦林立保釐之責何患無人而今反擧以畀之於如臣蔑裂之品在朝廷已失愼揀之道在臣身實有負乘之懼臣雖欲貪戀寵祿冒沒趨承而將不免觸處生疣隨事露醜畢竟僨敗可立而待臣之一身顚仆固不足恤其於累聖簡而誤重寄何哉左右思量承膺無路玆敢不避猥越仰暴衷懇伏乞聖慈諒臣言之非出例讓察臣才之難任重器特解見職以便公私千萬幸甚臣無任云云答曰省疏具悉卿其勿辭行公